Tulio US Nih A Ton Cuahmah Mi Covid-19 Le Trump Cawlcangh Ning – Chin 11 News\nTulio US Nih A Ton Cuahmah Mi Covid-19 Le Trump Cawlcangh Ning\nMi hmuh khawh lomi ral nih US cu thla thum reng lo a den hnu ah minung112,469 an thi. Zawtnak a ngei balmi minung 2007,449 an si. A dam thanmi, 761,708 an si. A thimi an zor, a zawmi zong an zor. Asinain Alabama, South Carolina le Virginia hrawngah zawtnak thar an hmuhmi an um. Georgia state hi US ahcun a ong hmasa bikmi a si nain zawtnak a karh lem lo ti a si.Tulio cu Brazil le Russia ah a karh saling te a si. Tuhrawng Minak pawl lamzawhnak ruangah virus tam ngai kharh dawh a si an ti.\nFDA le White house coronavirus task force hna nih an zumhnak ahcun tukum kum dih lai asilole kum thar ah Coronavirus khamhnak sii cu serchuah dingah zumhngamnak an ngei. Virus khamhnak sii a chuah taktak lawngah hlan lio kan sining kan phan than lai tiah zumh a si. Vaccine a chuah hlan lo cu social distancing, mask i huh, kuttawl le zulh phung tuahmi vialte zuh peng rih kan hau lai tinak a si.\nTuluk ram in a thawkmi coronavirus zawtnak cu Norwegian scientist minthang Birger Sorensen nih amah tein a chuakmi Virus si loin Tuluk nih Laboratory ah an ser chommi virus a si tiah a phuan. Mah thawngpang nih coronavirus nih a denmi ram pawl cu an thin a phawh chinchin hna. Tuluk cozah nih cun minung le minung i chonh kawhmi a si lo tiah an i peh, asinain Taiwan nih cun tuante in minung le minung an i chonh kawhmi a si ti a hngalh caah WHO ah report a pek asinain WHO nih Taiwan report tuahmi cu a hnon zau i, Tuluk report pekmi tu a cohlan.\nMah ruangah President Donald Trump nih WHO cu an tuan dingmi rian felfai tein an tuah lo caah thla khat chungah WHO cu thlennak, reform tuah dingah nawl a pek hna. Asinain WHO nih reform tuah an duh lo caah President Trump nih WHO in chuah dingah bia a chah. WHO cu vawleicung ram kip komh ngamdamnak bu an si i, US nih kum khat ah $ 450 million a bawmh. Asinain Tuluk cozah nih kum khat ah $ 40 million lawng a thawh.